Asia C-430/07

Exportslachterij J. Gosschalk & Zoon BV

vastaan

Minister van Landbouw, Natuur en Voedselkwaliteit

(Raad van Staten esittämä ennakkoratkaisupyyntö)

”Päätös 2000/764/EY — Naudan spongiformisen enkefalopatian testaus ja epidemiologinen valvonta — Asetus (EY) N:o 2777/2000 — Markkinatukitoimenpiteet — Eläinlääkintätoimenpiteet — Yhteisön osallistuminen osaan testeistä aiheutuneiden kustannusten rahoituksesta — Direktiivi 85/73/ETY — Jäsenvaltioiden mahdollisuus rahoittaa se osa kustannuksista, josta yhteisö ei vastaa, kantamalla kansallisia lihantarkastusmaksuja tai epitsoottisten eläintautien torjuntaan tarkoitettuja maksuja”

Julkisasiamies P. Mengozzin ratkaisuehdotus 20.11.2008 I ‐ 5370

Yhteisöjen tuomioistuimen tuomio (kolmas jaosto) 25.6.2009 I ‐ 5407

Tuomion tiivistelmä

(Komission asetuksen N:o 2777/2000, sellaisena kuin se on muutettuna asetuksella N:o 111/2001, 2 artiklan 2 kohta; neuvoston direktiivin 85/73, sellaisena kuin se on muutettuna ja kodifioituna direktiivillä 96/43, 4 artikla ja 5 artiklan 4 kohdan toinen alakohta)

(Neuvoston asetuksen N:o 1258/1999 1 artiklan 2 kohdan d alakohta ja 3 artiklan 2 kohta; komission asetuksen N:o 2777/2000, sellaisena kuin se on muutettuna asetuksella N:o 111/2001, 2 artiklan 1 kohta)

(Komission asetuksen N:o 2777/2000, sellaisena kuin se on muutettuna asetuksella N:o 111/2001, 2 artiklan 1 kohta ja 3 artiklan 4 kohta; komission päätöksen 2000/764 1 artiklan 3 kohta)

Poikkeuksellisista tukitoimenpiteistä naudanliha-alalla annetun asetuksen N:o 2777/2000, sellaisena kuin se on muutettuna asetuksella N:o 111/2001, 2 artiklan 1 kohtaa on tulkittava siten, että tässä säännöksessä tarkoitetaan naudan spongiformisen enkefalopatian määrittämiseksi tehtyjä testejä, jotka olivat pakollisia jäsenvaltiossa vuoden 2001 touko- ja kesäkuussa kaiken sellaisen lihan osalta, joka oli peräisin yli 30 kuukauden ikäisistä naudoista, jotka oli teurastettu ihmisravinnoksi. Näin ollen sen selvittämiseksi, ovatko tällaiset testit asetuksen N:o 2777/2000 2 artiklan 1 kohdassa tarkoitettuja testejä, merkitystä ei ole sillä, onko näiden testien tekemistä koskevasta velvollisuudesta säätänyt kansallinen lainsäätäjä, joka on päättänyt aikaistaa nautojen testauksesta naudan spongiformin enkefalopatian (BSE:n) esiintymisen varalta ja päätöksen 98/272 liitteen IV ajan tasalle saattamisesta tehdyn päätöksen 2000/764 1 artiklan 3 kohdan soveltamisen alkamaan 1.1.2001, koska kyseisen jäsenvaltion on sallittu lopettavan erityisen ostojärjestelmän soveltaminen asetuksen N:o 2777/2000 3 artiklan 4 kohdan nojalla, vai johtuuko tämä velvollisuus viimeksi mainitun asetuksen 2 artiklan 1 kohdasta, jota sovelletaan sellaisessa jäsenvaltiossa, jolla ei ole riittävää kapasiteettia testata kaikkia eläimiä ja joka on myös soveltanut kyseistä ostojärjestelmää, koska ainoastaan sellainen liha, josta on saatu negatiivinen tulos jossakin kolmesta hyväksytystä testistä, voidaan hyväksyä kulutukseen ja koska kyseiset kolme testiä olivat tekniseltä kannalta katsottuina samat. (ks. 42 ja 43 kohta sekä tuomiolauselman 1 kohta)

Poikkeuksellisista tukitoimenpiteistä naudanliha-alalla annetun asetuksen N:o 2777/2000, sellaisena kuin se on muutettuna asetuksella N:o 111/2001, 2 artiklan 1 kohtaa on tulkittava siten, että kielto laskea markkinoille yli 30 kuukauden ikäisten nautojen lihaa, josta ei ole saatu negatiivista tulosta naudan spongiformisen enkefalopatian määrittämiseksi tehdyssä testissä, mistä on säädetty tällä säännöksellä 1.1.2001 lukien, on yhteisen maatalouspolitiikan rahoituksesta annetun asetuksen N:o 1258/1999 1 artiklan 2 kohdan d alakohdassa tarkoitettu eläinlääkintätoimenpide, joka kuuluu naudan spongiformisen enkefalopatian hävittämistä ja seurantaa koskeviin ohjelmiin. Yhteisö rahoittaa eläinlääkintätoimenpiteen yhteisen maatalouspolitiikan rahoituksesta annetun asetuksen N:o 1258/1999 3 artiklan 2 kohdan nojalla saman asetuksen 1 artiklan 2 kohdan d alakohdan mukaisesti. (ks. 60 ja 62 kohta sekä tuomiolauselman 2 kohta)